Zorear

Zorear se yama ala aksion de vijitar las tumbas de los parientes keridos o de los hahamim konosidos komo grandes tzadikim. El orijin de este biervo viene del biervo arabo ´ziara i del turko ziyara. La djente vijita el betahayim para meldar i demandar a El Dio, ke por modre del zehut del haham ayi enterrado, kumpla la demanda, djeneralmente de salud, ke una mujer kede emprenyada, parnasá o reushitá. Se prenden kandelas, se kantan piyyutim i las mujeres zghartean. Alkunas personas yevan bokalikos kon agua, para yevar agua zoreada a los parientes ke no puedian estar para zorear este diya. Egzisten hahamim oy endiya ke tienen esto defendido, deke es una kostumbra ke no es de orijin djudio i puede pareser avoda zara.

Es komun zorear en las tumbas ande se topan grandes hahamim el diya de sus hilulot, komo por enshemplo:
Rebbe Nahman de Breslov, en Uman, Ukraina
Rabbí Amram Ben Diuán, en Asjen, Marroko
Rebbí Yish'haq Bengualid, en Tetuan, Marroko
El Baba Sali, en Beer Sheva, Israel
Rebbí Rafael Encaoua, en Salé, Marroko
Rebbí Shlomo Belhech, en Ourika, Marroko
Rebbí Yehudá Hayabalí, en Alkazarkivir, Marroko
Rabí Sa'adiá Hadatí, en Meliya, Espanya

Kateggoría:Djudaismo